钦定古今图书集成/理学汇编/文学典/第116卷 > 吴兆
## 钦定古今图书集成/理学汇编/文学典/第116卷 > 吴兆

按《列朝诗集》：“兆字非熊，休宁人。少警敏，喜为传奇词
曲。游少年场，推为渠帅。万历中，游金陵，留连曲中。与
新城郑应尼作《白练裙》杂剧，讥嘲马湘兰青楼，人皆
指目有樊川轻薄之名。已而自悔，改弦为歌。诗橅仿
初唐，作《秦淮斗草篇》。新安诗派，尸祝太函，肥脓相尚，
不解为何语。”臧晋叔、曹能始见而击节，遂流传都下。
而能始于非熊，尤相得偕游闽中诸山，及武夷、匡庐、
九华，复还白下。其为人率真自放，好穷山林花鸟之致，捉鼻苦吟，贵游杂坐，竟日讽咏，不知有人。久之，别
能始归新安，作《东归诗》。已而复出游，访故人于岭南。
客死新会，从弟元以其丧归。非熊诗，评者谓有二种：
早年秾华婉至，中岁清真潇洒，大要“沉酣于六朝、唐
人，而傅之以性情，斡之以风调，工力并深，兴象兼会。
虽与能始同调，剪刻镕铸，意新理惬，能始似有间焉。”
能始序其诗，以为“古诗学灵运，沿及卢、骆，近体学岑
嘉州，字句少实。”固宜其知之而未尽也。新安闵景贤
采辑《皇朝布衣诗》，推苕上吴允兆为中兴布衣之冠。
以予论之，亲炙则孟阳，逖听则非熊，庶无愧于此评。
要当与千古共定之尔。